<classify> MKUU wa Jeshi la Polisi nchini, IGP Simon Sirro amesema hivi sasa ujambazi wa kutumia silaha, umepungua kwa kiasi kikubwa na baadhi ya matukio ambayo yamekuwa yakijitokeza, yanaendelea kudhibitiwa na Jeshi la Polisi. Aidha, ametoa onyo kali kwa majambazi na wahalifu wengine hususani wanaotumia silaha za moto, kuacha mara moja kabla ya kukutana na moto mkali wa Jeshi la Polisi, huku pia akitoa mwito kwa wazazi kuwakanya watoto wao kujihusisha na vitendo hivyo.IGP Sirro alisema hayo wakati akizungumza na wakazi wa Mto wa Mbu Tarafa ya Manyara wilayani Monduli mkoani Arusha wakati wa ziara yake mkoani humo yenye lengo la kubaini changamoto za kiuhalifu na kuzitafutia ufumbuzi. Alisema hivi sasa ujambazi wa kutumia silaha, umepungua kwa kiasi kikubwa na baadhi ya matukio ambayo yamekuwa yakijitokeza yanaendelea kudhibitiwa na Jeshi la Polisi.Nawasihi wanaofikiria kuendelea kufanya vitendo vya uhalifu ikiwemo vya utumiaji wa silaha na kuua watu waache mara moja kwa kuwa wakikutana na moto wa Jeshi la Polisi wasije wakajilaumu maana kwa sasa moto wetu ni mkali hivyo nawashauri wazazi wakanye watoto wao, alisema IGP Sirro.Aliwataka wakazi wa Mto wa Mbu, kuendelea na shughuli zao kama kawaida kwa kuwa usalama umeimarishwa katika kupambana na wahalifu, waliokuwa wakifanya vitendo vya kuwaua watu hususani wanawake, ambapo katika kipindi cha hivi karibuni kuliripotiwa matukio kadhaa ambayo yalileta wasiwasi katika eneo hilo muhimu kwa utalii. Aliwataka viongozi wa vijiji na kata, kuhakikisha ulinzi na usalama unatiliwa mkazo ili kuhakikisha hakuna mhalifu katika maeneo yao na wageni wanapoingia wachukue taarifa zao mapema.  <topic>: kitaifa 